Covid-19: Minstens 55 gevalle by Tuks aangemeld | Maroela Media
Covid-19: Minstens 55 gevalle by Tuks aangemeld
Blade Nzimande, die minister van hoër onderwys, het 'n beroep op studente, dosente en personeellede gedoen om waaksaam te bly en aan Covid-19-regulasies te voldoen met die aanvang van die 2021- akademiese jaar.
Hy is besorg oor berigte van groepe Covid-19-infeksies in die tersiêre sektor.
Higher Health, die agentskap wat deur die departement aangestel is om studentegesondheid en welstand te bevorder, het aan Nzimande gesê uitbrekings by sommige instansies is uiters kommerwekkend. "Alhoewel Covid-19 hoofsaaklik nadelig is vir ouer lede van die bevolking, blyk dit dat die virus muteer en nuwe variante word vinnig deur jongmense versprei. Ongelukkig kan dit tot 'n derde golf van infeksies lei," het Nzimande gesê.
Hy het bevestig dat dit tans slegs die Universiteit van Pretoria is wat 'n klein uitbreking ervaar. Daar is egter ook positiewe gevalle by ander universiteite en TVET-kolleges aangemeld. Dié gevalle word egter nog nie as klos-uitbrekings beskou nie.
"Minstens 55 studente van die Universiteit van Pretoria het teen Woensdag, 31 Maart 2021, reeds positief getoets," het hy gesê. "Ons werk hard daaraan om alle kontakte op te spoor met behulp van die departement van gesondheid. Ons het 'n groot groep studente en personeellede die afgelope paar dae getoets. Higher Health is steeds besig met toetse en sifting. Ons wag vir dié uitslae. Daar is 'n moontlikheid dat die getal positiewe gevalle kan styg."
Die minister het gesê Higher Health het ook opleiding oor Covid-19-protokol en ontsmettingsmaatreëls gereël vir meer as 180 personeellede wat onder andere by sekuriteit, koshuise en studenteondersteuning werk. Skoonmakers het ook opleiding ondergaan.